Dobrý deň,

verejný obstarávateľ Východoslovenský ústav srdcových a cievnych chorôb, a.s. (ďalej len "verejný obstarávateľ") pri zadávaní zákazky podľa § 117 vyhlásenej dňa 21.03.2017, ktorej predmetom je „**Hodnotenie a prehodnotenie zabezpečenia systému kvality**“ Vám zasiela vysvetlenie na žiadosť o vysvetlenie súťažných podkladov.

**Otázka uchádzača:**

Dobrý deň, pani Steranková Šoltýsová,
reagujem na výzvu na účasť v on-line verejnom obstarávaní, ktoré vyhlásila Vaša spoločnosť.
Radi by sme sa zapojili do výberového konania s názvom HODNOTENIE A PREHODNOTENIE ZABEZPEČENIA SYSTÉMU KVALITY.
Jednou z Vašich požiadaviek je, že certifikát musí byť vydaný pod Slovenským akreditačným orgánom **SNAS**. Bolo by možné tento certifikát vydať pod anglickým (**UKAS**) akreditačným orgánom?
V prílohe prikladám dokument o medzinárodnom uznávaní akreditácii.

Medzinárodné uznávanie akreditácie - Príloha e-mailu :

Kľúčovým cieľom medzinárodného akreditačného systému je vzájomné uznávanie medzinárodných dohôd MLA. Akreditačné orgány, ktoré sú členmi EA (European Accreditation), majú možnosť sa stať signatármi Mnohostranných dohôd EA (EA MLA), ak úspešne prejdú [vzájomným posudzovaním](http://www.european-accreditation.org/peer-evaluation-process) zo strany EA (evaluáciami). **United Kingdom Accreditation Service** (UKAS) je signatárom vzájomného uznávania výsledkov akreditácie pre certifikáciu systémov manažérstva, rovnako ako Slovenská národná akreditačná služba (SNAS).

Pod medzinárodnými dohodami o vzájomnom uznávaní každá akreditácia a certifikácia má rovnakú hodnotu v každej krajine signatára eliminujúc nevyhnutnosť hocijakého ďalšieho posúdenia zhody, dohľadu, monitoringu, inšpekcie alebo hodnotenia.

Akreditačná značka jedného zo signatára dohôd MLA na certifikáte slúži ako pas na medzinárodný trh. Žiadne ďalšie posudzovanie nie je potrebné. Podpísaním týchto zmlúv sa dosiahne, že signatári uznávajú a akceptujú rovnosť akreditačných systémov riadených signatármi a tiež spoľahlivosť výsledkov posudzovania zhody orgánmi posudzovania zhody, ktoré sú akreditované signatármi. Z hore uvedeného vyplýva, že certifikáty systémov manažérstva (vrátane systémov energetického manažérstva) vydané certifikačnými orgánmi, ktoré sú držiteľmi akreditácie UKAS alebo SNAS, sú rovnocenné a uznávané v každej krajine signatára MLA.

**Odpoveď verejného obstarávateľa:**

Komisia zriadená verejným obstarávateľom v predmetnej zákazke Hodnotenie a prehodnotenie zabezpečenia systému kvality má zato, že Certifikát vydaný anglickým certifikačným orgánom (UKAS) bude verejný obstarávateľ akceptovať ako rovnocenný s požadovaným dokladom vydaným Slovenským akreditačným orgánom SNAS.